Mo kgatisong ya Motsheganong, 2010 ya Pula/Imvula re tlametse ka lenaneo la ditlhatlhobo di le mmalwa tse di tshwanetsweng go dirwa pele o dirisa terekere ya gago. Terekere e botlhokwa mo polaseng, mme fa o sa tlhokomele terekere ya gago, e tlaa go ja madi a a boitshegang. Karolo 2 ya kgannyana e e a latela.
Tlhatlhoba selekanyo sa metsi enjene e sa le tsididi. Fa go se na lebotlele la metsi mo terekereng, selekanyo sa metsi a a mo radiethareng se tshwanetse se nne 25 mm go tswa kwa godimo. Netefatsa gore go na le sethibelakgatselo se se lekaneng mo setsidifatsing.
Netefatsa gore bogolo jwa dipene le diphini tsotlhe ke jo bo nepagetseng.
Netefatsa gore top link e tshasitswe kirisi le gore go dirisitswe diphini tsa bogolo jo bo nepagetseng.
Netefatsa gore diboutu tsotlhe mo bareng ya kgogo di gagamaditswe mme o dirise pene ya bara ya kgogo e e nepagetseng.
Itse ka ga ditlhokomediso tsa pabalesego tsa terekere nngwe le nngwe. Mo diterekereng dingwe o tshwanetse go gatelela tlelatšhe kwa teng mme molongwana wa kere o nne fa gare fela.
Letla terekere go dumaduma (idle) metsotso e se mekae mme o tlhatlhobe dilekanyi (gauges) le diponetsiboso tsotlhe mo phaneleneng ya didiriswa. Fa sengwe se sa siama se baakanye pele o tsamaya. O se ke wa refa terekere go sa tlhokege.
Ka gale dirisa terekere e le mo kereng e e nepagetseng mme o se tlogelele enjene go goga bokete.
Letla terekere go dumaduma motsotso kgotsa e mebedi, gore thebo e tsidifale pele o tima enjene. Tlatsa tanka ya disele ya gago morago ga tiro ya letsatsi go thibela phokafalo le marothodi a metsi mo tankeng ya disele ya gago.